
Προς: τα μέλη του Συλλόγου, ΔΟΕ, Συλλόγους Εκπ/κών  Π.Ε.,  στην Διεύθυνση Α’ Αθήνας, συντονιστές σχολικής και προσχολικής αγωγής της περιοχής μας

Θέμα: Κάτω τα χέρια από τα σωματεία, την Ε’ ΕΛΜΕ Θεσσαλονίκης και τις/τους εκπαιδευτικούς που αγωνίζονται/Η διοίκηση παραπέμπει στο πειθαρχικό συμβούλιο τη γραμματέα της Ε’ ΕΜΕ Θεσσαλονίκης για τις εξετάσεις PISA 
Καταγγέλλουμε τον Διευθυντή εκπαίδευσης της Διεύθυνσης Β/θμιας Δυτικής Θεσ/νίκης, τη διοίκηση και παραδιοίκηση,  για την παραπομπή στο Πειθαρχικό Συμβούλιο της γραμματέως της Ε’ ΕΛΜΕ Θεσσαλονίκης, Σοφίας Στεφανίδου, και ενός ακόμα μέλους της ΕΛΜΕ, εκπαιδευτικούς στο 6ο Γυμνάσιο Σταυρούπολης, ως υπεύθυνους για την ακύρωση των εξετάσεων PISA από μαθητές τον Μάιο του 2025.
Σε μια επιχείρηση τρομοκρατίας, εμπάθειας, εκδικητικής μανίας και ρεβανσισμού στρέφονται για άλλη μια φορά ενάντια στην Ε’ ΕΛΜΕ Θεσσαλονίκης, το ΔΣ και τα μέλη της. Από κοινού έχουν επιτεθεί ξανά με διώξεις σε βάρος του προεδρείου της Ε ΕΛΜΕ-Θ (πρόεδρο, αντιπρόεδρο, γραμματέα) και μέλη της ΕΛΜΕ. 
Οι πειθαρχικές διώξεις της Διεύθυνσης Β/θμιας Δυτικής Θεσ/νίκης είναι ενταγμένες στην αυταρχική επέλαση της κυβέρνησης και του Υπουργείου με χιλιάδες διώξεις και πειθαρχικά, για να κάμψουν τον αγώνα των εκπαιδευτικών κατά της αξιολόγησης. Στοχεύουν όχι μόνο τα συνδικαλιστικά δικαιώματα των εκπαιδευτικών και τα σωματεία, αλλά και το δικαίωμα μαθητών και γονέων να έχουν άποψη και γνώμη και στρέφονται ενάντια σε ολόκληρη την εκπαιδευτική κοινότητα  από την οποία οι διοικούντες απαιτούν το ρόλο του παθητικού θεατή και του κομπάρσου μπροστά στην καταστροφική για τη δημόσια εκπαίδευση πολιτική τους. 
Ο Διευθυντής εκπαίδευσης  Χ. Ρουμπίδης καταγγέλθηκε από όλες τις ΕΛΜΕ και ΣΕΠΕ Θεσσαλονίκης, τη Γ.Σ. προέδρων των ΕΛΜΕ (20/9/2025) και δεκάδες ΕΛΜΕ ΣΕΠΕ από όλη τη χώρα για τις πρωτοφανείς διώξεις μελών του ΔΣ και της Ε ΕΛΜΕ-Θ γιατί ξεπερνώντας κάθε όριο αυταρχικής πυγμής παρέπεμψε συνάδελφο που υπηρετεί στο Γυμνάσιο Αρέθουσας με συνοπτικές διαδικασίες στο Πειθαρχικό συμβούλιο με την κατηγορία ότι μοίρασε ανακοίνωση της Ε’ ΕΛΜΕ για τις εξετάσεις PISA. Δεν του δόθηκε η δυνατότητα να υπερασπιστεί τον εαυτό του, να προτείνει μάρτυρες να καταθέσουν, να συμβουλευτεί δικηγόρο, να ετοιμάσει την απολογία του, καθώς και να ζητήσει την παρέμβαση της ΕΛΜΕ, της ΟΛΜΕ και της ΑΔΕΔΥ, των οποίων αποφάσεις υλοποίησε. Τώρα συνεχίζει με νέες διώξεις! 
Πρόκειται για καθαρά πολιτική δίωξη των ίδιων των σωματείων μας, καθώς διώκονται συνάδελφοι επειδή υλοποίησαν αποφάσεις της ΕΛΜΕ, της ΟΛΜΕ, και της ΑΔΕΔΥ που στις ανακοινώσεις τους αναδεικνύουν τις συνέπειες των εξετάσεων PISA για το δημόσιο σχολείο, τους μαθητές και τους εκπαιδευτικούς.

Η επιχείρηση τρομοκράτησης όσων δε συμφωνούν με την αντιεκπαιδευτική και αντιλαϊκή πολιτική της κυβέρνησης, δε θα περάσει! Η αλληλεγγύη και οι αγώνες είναι τα όπλα μας. Δεν πρόκειται να μας κλείσουν το στόμα!
Κάτω τα χέρια από τα σωματεία, την Ε’ ΕΛΜΕ Θεσσαλονίκης και τους εκπαιδευτικούς που αγωνίζονται!
· Να σταματήσουν τώρα οι διώξεις και να παρθούν πίσω τα πειθαρχικά κατά της γραμματέα της ΕΛΜΕ και των δύο μελών του σωματείου μας.
· Να σταματήσουν η ποινικοποίηση της συνδικαλιστικής δράσης, οι διώξεις και τα πειθαρχικά παντού. 
Καλούμε τις ΕΛΜΕ και ΣΕΠΕ, τα ΔΣ της ΟΛΜΕ, της ΔΟΕ, την ΑΔΕΔΥ και την ΕΔΟΘ να καταγγείλουν τις νέες διώξεις και να εκφράσουν τη στήριξη και την αλληλεγγύη τους. 
Κανένας μόνος του, είμαστε πολλοί, έχουμε το δίκιο με το μέρος μας. Δε θα μας λυγίσουν!

Η πρόεδρος                                      Ο γραμματέας

